## Rješenje Ustavnog suda Republike Hrvatske broj: U-III-1922/2003 od 31. listopada 2003.

### NN 187/2003 (26.11.2003.), Rješenje Ustavnog suda Republike Hrvatske broj: U-III-1922/2003 od 31. listopada 2003.

# USTAVNI SUD REPUBLIKE HRVATSKE

2941

Ustavni
sud Republike Hrvatske, u Vijeću trojice za odluči­vanje o ustavnim tužbama u
sastavu Milan Vuković, predsjednik Vijeća, te suci Ivan Matija i Jasna Omejec, članovi
Vijeća, u postupku pokrenutom ustavnom tužbom S. D. iz B. V., N. J. iz Š. i D.
T. iz B. M., koje zastupa T. F., odvjetnik u O., na sjednici održanoj dana 31.
listopada 2003. godine, jednoglasno je donio

## RJEŠENJE

I.
Ustavna tužba se odbacuje.

II.  Ovo rješenje objavit će se u »Narodnim
novinama«.

```
Obrazloženje
```

1.Podnositelji
su podnijeli ustavnu tužbu protiv presude Županijskog suda u Osijeku, broj: Gž-3306/02
od 20. ožujka 2003. godine, kojom je odbijena kao neosnovana njihova žalba i
potvrđena je točka II. izreke presude Općinskog suda u Belom Manastiru, broj:
P-43/99 od 19. ožujka 2002. godine.

Navedenom prvostupanjskom presudom u točki II. izreke
odbijeni su podnositelji s dijelom tužbenog zahtjeva koji glasi:

»1. Utvrđuje se ništavost ugovora o radu zaključenog
na određeno vrijeme između S. D. i tuženika od 12.5.1998. godine, zatim od 1.
7. 1998. godine, od 1. 9. 1998. godine od 30. 10. 1998. godine i 31. 11. 1998.
godine.

Utvrđuje se ništavost ugovora o radu na određeno
vrijeme zaključenog između N. J. i tuženika od 12. 5. 1998. godine, 1. 7. 1998.
godine, 1. 9. 1998. godine, 30. 10. 1998. godine i 30. 11. 1998. godine.

Utvrđuje se ništavim ugovor o
radu na određeno vrijeme zaključen između D. T. i tuženika od 12. 5. 1998.
godine, 1. 7. 1998. godine, 1. 9. 1998. godine, 30. 10. 1998. godine i 30. 11.
1998. godine.

2. Poništava se tuženikova
Odluka o izvanrednom otkazu ugovora o radu I., II. i III. tužitelja od 10. 12.
1998. godine kao nezakonita, te se utvrđuje da su tužitelji kod tuženika u
radnom odnosu na neodređeno vrijeme u neprekidnom trajanju od 1. 8. 1997.
godine.

3. Nalaže se tuženiku da I.,
II. i III. tužitelja vrati na rad, na poslove koje su obavljali do donošenja
poništene odluke o izvanrednom otkazu ugovora o radu, odnosno na poslove koje
odgovaraju njihovoj stručnoj spremi, te im prizna sva prava iz radnog odnosa na
neodređeno vrijeme na tim poslovima u neprekinutom trajanju počam od 10. 12.
1998. godine kao dana nezakonitog prestanka radnog odnosa pa do vraćanja na
rad, te im isplati sve pripadajuće, a neisplaćene plaće, računajući od dana
nezakonitog udaljenja tj. od 10. 12. 1998. godine pa sve do vraćanja na rad, a
u visini prosječne plaće za iste ili slične poslove, u iznosu od 1.500,00 kuna
mjesečno s dospijećem do petnaestog u mjesecu za prethodni mjesec, sa zakonskim
zateznim kamatama tekućim od dana dospijeća svakog pojedinog mjesečnog iznosa
pa do plaćanja.«

*Ustavna tužba nije dopuštena.*

2.Odredbe članka 62.
stavka 2. i 3. Ustavnog zakona o Ustav­nom sudu Republike Hrvatske (»Narodne
novine«, broj 49/02 – pročišćeni tekst, u nastavku: Ustavni zakon) propisuju:

»Ako je zbog povrede ustavnih
prava dopušten drugi pravni put, ustavna tužba može se podnijeti tek nakon što
je taj pravni put iscrpljen.

U stvarima u kojima je dopušten
upravni spor, odnosno revizija u parničnom ili izvanparničnom postupku, pravni
put je iscrpljen nakon što je odlučeno i o tim pravnim sredstvima.«

3.Prema odredbi članka
382. stavka 4. točke 2. Zakona o parničnom postupku (»Narodne novine«, broj
53/91, 91/92 i 112/99) revizija je uvijek dopuštena u sporovima iz radnih
odnosa koje pokreće zaposlenik protiv odluke o prestanku radnog odnosa.

4.Podnošenje ustavne
tužbe protiv presude Županijskog suda u Osijeku, broj: Gž-3306/02 od 20. ožujka
2003. godine u konkretnom slučaju nije dopušteno, jer nije ispunjena jedna od
pretpostavki za podnošenje ustavne tužbe, a to je iscrpljenost dopuštenog
pravnog puta. Naime, podnositelji su prema navedenoj odredbi Zakona o parničnom
postupku protiv osporene drugostupanjske presude mogli izjaviti reviziju.

5.Slijedom navedenog,
na temelju odredbe članka 72. Ustav­nog zakona, riješeno je kao u izreci.

6.Odluka o objavi
temelji se na odredbi članka 29. Ustavnog zakona.

Broj: U-III-1922/2003
Zagreb, 31. listopada 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 187/2003-2941